Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 213/12/3306	Považská Bystrica, 16.10.2012
EEČ : 2-26-126-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta

hoci bol podľa Zákona o rodine, ako aj na základe rozsudku Okresného súdu XXXXX, sp. zn. 11P/777/2005 zo dňa 7.5.2007, právoplatného dňa 19.6.2007, povinný ako otec prispievať na výživu svojej maloletej dcéry XXXXX, nar. XXXXX, bytom u matky, sumou vo výške 49,79 Eur mesačne, ktoré výživné mal zasielať vždy do 15. dňa v mesiaci vopred do rúk matky dieťaťa XXXXX, nar. XXXXX, trvale bytom XXXXX na výživu svojej maloletej dcéry od mesiaca jún 2010 v mieste jej trvalého bydliska, v mieste svojho trvalého bydliska, ani na inom mieste neprispel, plneniu vyživovacej povinnosti sa úmyselne vyhýbal tým, že riadne nepracoval, nepodnikal, nezaevidoval sa ako uchádzač o zamestnanie na Úrade práce, sociálnych vecí a rodiny XXXXX, ani nepožiadal tento úrad o poskytnutie dávky v hmotnej núdzi, v mesiacoch september až november 2011 pracoval na základe Dohody o pracovnej činnosti v spol. XXXXX kde mal priemerný mesačný príjem 189, 59 Eur, z toho však na výživu mal. XXXXX neprispel, čím mu vznikol za obdobie od júna 2010 do decembra 2011 vrátane celkový dlh na výživnom vo výške 496,01 Eur, nakoľko časť dlhu na výživnom vo výške 450 Eur uhradil
lebo zanikla trestnosť činu
Odôvodnenie:

Vyšetrovateľ Okresného riaditeľstva PZ, Odboru kriminálnej polície, uznesením ČVS: ORP-63/OVK-PB-2012 zo dňa 27.2.2012 podľa § 199 ods. 1 Tr. por. začal trestné stíhanie a súčasne podľa § 206 ods.1 Tr. por. vzniesol obvinenie XXXXX za prečin zanedbania povinnej výživy podľa § 207 ods. 2, 3 písm. c/ Tr. zák. v podstate na tom skutkovom základe, že hoci bol podľa Zákona o rodine, ako aj na základe rozsudku Okresného súdu XXXXX, sp. zn. 11P/777/2005 zo dňa 7.5.2077, právoplatného dňa 19.6.2007, povinný ako otec prispievať na výživu svojej dcéry XXXXX, nar. XXXXX, bytom u matky, sumou vo výške 49,79 Eur mesačne, ktoré výživné mal zasielať vždy do 15. dňa v mesiaci vopred do rúk matky dieťaťa XXXXX, nar. XXXXX, trvale bytom XXXXX na výživu svojej maloletej dcéry od mesiaca jún 2010 v mieste jej trvalého bydliska, v mieste svojho trvalého bydliska, ani na inom mieste neprispel, plneniu vyživovacej povinnosti sa úmyselne vyhýbal tým, že riadne nepracoval, nepodnikal, nezaevidoval sa ako uchádzač o zamestnanie na Úrade práce, sociálnych vecí a rodiny XXXXX, ani nepožiadal tento úrad o poskytnutie dávky v hmotnej núdzi, v mesiacoch september až november 2011 pracoval na základe Dohody o pracovnej činnosti v spol. XXXXX, kde mal priemerný mesačný príjem 189, 59 Eur, z toho však na výživu mal. XXXXX naprispel, čím mu vznikol za obdobie od júna 2010 do februára 2012 vrátane celkový dlh na výživnom vo výške 595,59 Eur, nakoľko časť dlhu na výživnom vo výške 450 Eur uhradil a a tento čin spáchal napriek tomu, že trestným rozkazom Okresného súdu XXXXX sp.zn.2T/33/2009 zo dňa 23.2.2009, právoplatným dňa 13.3.2009, odsúdený za prečin zanedbania povinnej výživy podľa § 207 ods. 2, 3 písm. b/ Tr. zák 

V priebehu skráteného vyšetrovania bolo zistené, že obv. XXXXX sa v skúšobnej dobe predchádzajúceho odsúdenia osvedčil a hľadí sa neho, akoby nebol odsúdený. Z tohto dôvodu bol obv. XXXXX podľa § 206 ods. 6 Tr. por. vyšetrovateľom PZ upozornený na zmenu právnej kvalifikácie, s tým, že predmetný skutok bude ďalej kvalifikovaný ako prečin zanedbania povinnej výživy podľa § 207 ods. 2 Tr. zák.

V priebehu skráteného vyšetrovania sa ustálila doba neplnenia vyživovacej povinnosti obv. XXXXX na obdobie od júna 2010 do decembra 2011, nakoľko počnúc januárom 2012 sa obv. XXXXX stal poberateľom dávky v hmotnej núdzi, ktorú poberal so spoločne posudzovanou osobou - manželkou. Obv. XXXXX s manželkou sa stali občanmi v hmotnej núdzi. Hmotná núdza je stav, keď príjem občana a fyzických osôb, ktoré sa s občanom spoločne posudzujú, nedosahuje životné minimum a občan a fyzické osoby, ktoré sa s občanom spoločne posudzujú, si príjem nemôžu zabezpečiť a zvýšiť vlastným pričinením. Dávka v hmotnej núdzi sa poskytuje na zabezpečenie základných životných podmienok Obv. XXXXX. bol o úprave kritického obdobia neplnenia vyživovacej povinnosti vyšetrovateľom PZ písomne upovedomený.

 Po skončení skráteného vyšetrovania vyšetrovateľ PZ predložil prokurátorovi vyšetrovací spis, vedený v trestnej veci obv. XXXXX,  s návrhom na zastavenie trestného stíhania podľa § 215 ods. 1 písm. h/ Tr. por. s poukázaním na ustanovenie § 86 písm. a/ Tr. zák.

	Preskúmala som vyšetrovací spis ČVS: ORP-63/OVK-PB-2012 a dospela som k záveru, že predmetný návrh povereného príslušníka PZ na zastavenie trestného stíhania proti obv. XXXXX je opodstatnený.

	V priebehu skráteného vyšetrovania bola vypočutá svedkyňa - poškodená XXXXX, obvinený XXXXX, boli zabezpečené listinné dôkazy - rozsudok Okresného súdu XXXXX sp. zn. 11P/777/2005 zo dňa 7.5.2007, rodný list a potvrdenie o návšteve školy mal. XXXXX, zápis o určení otcovstva súhlasným vyhlásením rodičov, výpisy z účtu pošk. XXXXX potvrdzujúce úhradu výživného, správy o obvinenom, výpis z  evidencie priestupkov, odpis registra trestov a iné.
 
	Obvinený XXXXX zaslal dňa 21.9.2012 na účet pošk. Slabej dlžné výživné vo výške 500 Eur. 

Poškodená XXXXX vyšetrovateľovi PZ dňa 24.9.2012 potvrdila, že suma vo výške 500 Eur jej bola obv. XXXXX skutočne zaslaná na účet, ide o dlžné výživné na mal. XXXXX a neplatenie výživného nemalo pre ňu trvalo nepriaznivé následky. 

           Prečinu zanedbania  povinnej výživy podľa § 207 ods. 2 Tr. zák. sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného.

           Dôkazmi vykonanými v priebehu skráteného vyšetrovania bolo zistené, že obv. XXXXX svojím protiprávnym konaním, teda úmyselným vyhýbaním sa plneniu vyživovacej povinnosti voči mal. XXXXX v období od júna 2010 do decembra 2011 vrátane, po formálnej stránke naplnil všetky zákonné znaky skutkovej podstaty uvedeného prečinu. 

           Podľa § 86 písm. a/ Tr. zák. trestnosť prečinu zanedbania povinnej výživy ( § 207 Tr. zák.) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	 S prihliadnutím k tomu, že obv. XXXXX si dodatočne splnil vyživovaciu povinnosť voči mal. XXXXX v celom rozsahu a trestný čin nemal trvalo nepriaznivé následky, trestnosť prečinu zanedbania povinnej výživy týmto zanikla, čo je v súlade s citovaným ustanovením § 86 písm. a/ Tr. zák. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka